ΠΡΑΚΤΙΚΑ ΒΟΥΛΗΣ

K΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡIΗ΄

Αθήνα, σήμερα στις 16 Μαΐου 2025, ημέρα Παρασκευή και ώρα 9.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα σας. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-5-2025 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡIΖ΄ συνεδριάσεώς του, της Πέμπτης 15 Μαΐου 2025, σε ό,τι αφορά την ψήφιση στο σύνολο των σχεδίων νόμων:

1.«Κύρωση της Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας στον τομέα των Θαλασσίων Μεταφορών».

2. «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας»)

Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 19 Μαΐου 2025.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 857/6-5-2025 επίκαιρη ερώτηση του Βουλευτή Κοζάνης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Παρασκευά Κουκουλόπουλου προς τον Υπουργό Περιβάλλοντος και Ενέργειας με θέμα: «Η Δυτική Μακεδονία αναζητά ξεκάθαρες απαντήσεις για τη μονάδα καύσης απορριμμάτων».

2. Η με αριθμό 879/12-5-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασίλειου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «“Παγίωση” του Μέτρου 23 από την Ε.Ε., με τον τρόπο που να συμπεριλαμβάνει όσο το δυνατόν περισσότερους αγρότες και με τη μέγιστη δυνατή οικονομική κάλυψή τους, καθώς και καλύτερη ενημέρωση και μεγαλύτερη «διαφάνεια» στην υφιστάμενη υλοποίηση του Μέτρου».

3. Η με αριθμό 874/12-5-2025 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Αφροδίτης Κτενά προς τον Υπουργό Περιβάλλοντος και Ενέργειας με θέμα: «Άμεσα να παρθούν μέτρα αντιπυρικής προστασίας μπροστά στην έναρξη της αντιπυρικής περιόδου στον Δήμο Πεντέλης».

4. Η με αριθμό 859/7-5-2025 επίκαιρη ερώτηση του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Περιβάλλοντος και Ενέργειας με θέμα: «Αναγκαστική απαλλοτρίωση ακινήτων στον Έβρο για την εγκατάσταση ΑΠΕ».

5. Η με αριθμό 872/12-5-2025 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανασίου Ηλιόπουλου προς την Υπουργό Εργασίας και Κοινωνικής Ασφάλισης με θέμα: «Τέσσερις απολύσεις στην Τράπεζα Αττικής – από την παρενόχληση στην καταστολή της συνδικαλιστικής δράσης».

6. Η με αριθμό 864/9-5-2025 επίκαιρη ερώτηση του Προέδρου της Κ.Ο. «ΝΙΚΗ» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Περιβάλλοντος και Ενέργειας με θέμα: «Ανάγκη άμεσης τροποποίησης των διατάξεων του ΠΔ 194/2025».

7. Η με αριθμό 890/12-5-2025 επίκαιρη ερώτηση του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς την Υπουργό Παιδείας, Θρησκευμάτων και Αθλητισμού με θέμα: «Τα νέα αυταρχικά μέτρα «νόμου και τάξης» στα πανεπιστήμια την ώρα που η Κυβέρνηση παραβιάζει τις αρχές του ευρωπαϊκού κράτους δικαίου και απολαμβάνει ατιμωρησία στο έγκλημα των Τεμπών και το σκάνδαλο των υποκλοπών».

8. Η με αριθμό 854/6-5-2025 επίκαιρη ερώτηση της Ανεξάρτητης Βουλευτού Β3΄ Νοτίου Τομέα Αθηνών κ. Ραλλίας Χρηστίδου προς τον Υπουργό Αγροτικής Ανάπτυξης και Τροφίμων με θέμα: «Οι Εβρίτες αλιείς αδυνατούν πλέον να επιβιώσουν. Η Κυβέρνηση πρέπει να δώσει άμεσα λύσεις».

9. Η με αριθμό 863/8-5-2025 επίκαιρη ερώτηση του Ανεξάρτητου Βουλευτή Αιτωλοακαρνανίας κ. Μάριου Σαλμά προς τον Υπουργό Περιβάλλοντος και Ενέργειας με θέμα: «Απαξίωση των περιουσιών των κατοίκων της υπαίθρου με το προεδρικό διάταγμα ΠΔ 129/2025».

10. Η με αριθμό 867/9-5-2025 επίκαιρη ερώτηση της Ανεξάρτητης Βουλευτού κ. Παναγιού Πούλου προς τον Υπουργό Υγείας με θέμα: «Η κυβερνητική αδιαφορία οδηγεί σε κατάρρευση τα Γενικά Νοσοκομεία Θήβας και Λιβαδειάς και συνολικά τις δημόσιες δομές υγείας της Βοιωτίας».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 858/7-5-2025 επίκαιρη ερώτηση της Βουλευτού Ευβοίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αικατερίνης Καζάνη προς τον Υπουργό Αγροτικής Ανάπτυξης και Τροφίμωνμε θέμα: «Αδικαιολόγητος ο αποκλεισμός μελισσοκόμων από τις αποζημιώσεις στη Β. Εύβοια».

2. Η με αριθμό 882/12-5-2025 επίκαιρη ερώτηση του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου Μαμουλάκη προς τον Υπουργό Υποδομών και Μεταφορώνμε θέμα: «Θολός ορίζοντας για το αεροδρόμιο Καστελλίου. Εκτός χρονοδιαγράμματος η υλοποίηση του».

3. Η με αριθμό 876/12-5-2025 επίκαιρη ερώτηση του Βουλευτή Α΄ Πειραιώς της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Νικολάου Αμπατιέλου προς την Υπουργό Εργασίας και Κοινωνικής Ασφάλισηςμε θέμα: «Να ανακληθούν τώρα όλες οι απολύσεις στην επιχείρηση Allou Fun Park. Να διασφαλιστούν όλες οι θέσεις εργασίας και να καταβληθούν όλα τα οφειλόμενα δεδουλευμένα στο σύνολο των εργαζομένων».

4. Η με αριθμό 861/7-5-2025 επίκαιρη ερώτηση του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Περιβάλλοντος και Ενέργειαςμε θέμα: «Απαξίωση της ιδιοκτησίας που βρίσκεται εντός οικισμών με πληθυσμό κάτω των δυο χιλιάδων κατοίκων».

5. Η με αριθμό 869/11-5-2025 επίκαιρη ερώτηση του Βουλευτή Β3΄ Νότιου Τομέα Αθηνών της Κ.Ο. «ΝΙΚΗ» κ. Νικολάου Βρεττού προς τον Υπουργό Αγροτικής Ανάπτυξης και Τροφίμωνμε θέμα: «Απαγόρευση Υποβρύχιας Ερασιτεχνικής Αλιείας τον Μάιο και Περιορισμοί στην Ερασιτεχνική Αλιεία».

6. Η με αριθμό 891/12-5-2025 επίκαιρη ερώτηση του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Επικρατείας με θέμα: «Η συνεχιζόμενη συσκότιση των διασυνδέσεων της “Ομάδας Αλήθειας” με το κυβερνών κόμμα και με ιδιωτικές εταιρείες που φέρεται να εισπράττουν δημόσιο χρήμα».

7. Η με αριθμό 860/7-5-2025 επίκαιρη ερώτηση του Βουλευτή Ροδόπης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Ιλχάν Αχμέτ, προς τον Υπουργό Εσωτερικών με θέμα: «Οι 400 κάτοικοι στο Μέγα Δέρειο της Περιφερειακής Ενότητας Έβρου αναγκάζονται εδώ και χρόνια να κάνουν καθημερινά 35 χλμ. για να έχουν νερό να πιούν».

8. Η με αριθμό 883/12-5-2025 επίκαιρη ερώτηση του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Υποδομών και Μεταφορώνμε θέμα: «Ολοκλήρωση του έργου του Φράγματος Αχυρών - Πότε επιτέλους θα πάψει να είναι έργο-φάντασμα;»

9. Η με αριθμό 877/12-5-2025 επίκαιρη ερώτηση της Βουλευτού Β3΄ Νότιου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Ασημίνας Διγενή προς την Υπουργό Κοινωνικής Συνοχής και Οικογένειας με θέμα: «Για τη μονιμοποίηση των εργαζομένων στις δομές πρόληψης και αντιμετώπισης της βίας κατά των γυναικών».

10. Η με αριθμό 871/12-5-2025 επίκαιρη ερώτηση του Βουλευτή Αχαΐας της Κ.Ο. «ΝΙΚΗ» κ. Σπυρίδωνα Τσιρώνη προς την Υπουργό Παιδείας, Θρησκευμάτων και Αθλητισμούμε θέμα: «Αδικαιολόγητη καθυστέρηση υλοποίησης δεσμεύσεων Υ.ΠΑΙ.Θ.Α.»

11. Η με αριθμό 862/8-5-2025 επίκαιρη ερώτηση του Βουλευτή Ροδόπης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Ιλχάν Αχμέτ, προς τον Υπουργό Εθνικής Οικονομίας και Οικονομικώνμε θέμα: «Θέσπιση κάρτας μόνιμου κατοίκου για την προμήθεια καυσίμων στην Περιφερειακή Ενότητα Ροδόπης και στον Βόρειο Έβρο».

12. Η με αριθμό 885/12-5-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασίλειου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Η ζημιά στους κτηνοτρόφους από την ευλογιά και την πανώλη είναι πολύ μεγαλύτερη από το ποσό που έλαβαν».

13. Η με αριθμό 878/12-5-2025 επίκαιρη ερώτηση του Βουλευτή Β΄ Δυτικής Αττικής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ.Χρήστου Τσοκάνη προς τον Υπουργό Εσωτερικώνμε θέμα: «Για τις ακατάλληλες συνθήκες στο Κέντρο Διεπιστημονικής Αξιολόγησης – Συμβουλευτικής και Υποστήριξης (ΚΕ.Δ.Α.Σ.Υ.) Δυτικής Αττικής».

14. Η με αριθμό 866/9-5-2025 επίκαιρη ερώτηση του Βουλευτή Χίου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ.Σταύρου Μιχαηλίδη προς τον Υπουργό Περιβάλλοντος και Ενέργειαςμε θέμα: «Αφαίρεση και Διαχείριση Αποβλήτων Αμιάντου στη Χίο».

15. Η με αριθμό 886/12-5-2025 επίκαιρη ερώτηση του Βουλευτή Β3΄ Νότιου Τομέα Αθηνών της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Νικόλαου Παππά προς τον Υπουργό Εθνικής Οικονομίας και Οικονομικώνμε θέμα: «Πότε θα ενσωματώσετε την ευρωπαϊκή οδηγία που βάζει πλαφόν στα υψηλά τραπεζικά επιτόκια;»

16. Η με αριθμό 884/12-5-2025 επίκαιρη ερώτηση του Βουλευτή Α΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Ιωάννη Δελή προς την Υπουργό Πολιτισμού με θέμα: «Να μην απολυθεί ο εργαζόμενος της Εθνικής Λυρικής Σκηνής και να μονιμοποιηθούν όλοι οι συμβασιούχοι».

17. Η με αριθμό 868/10-5-2025 επίκαιρη ερώτηση του Βουλευτή Δωδεκανήσου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Γεωργίου Νικητιάδη προς τον Υπουργό Ναυτιλίας και Νησιωτικής Πολιτικήςμε θέμα: «Διψήφιες αυξήσεις στους ναύλους φορτηγών οχημάτων».

18. Η με αριθμό 888/12-5-2025 επίκαιρη ερώτηση του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Ανάπτυξηςμε θέμα: «Υστέρηση της Δυτικής Ελλάδας σε μια σειρά από οικονομικούς και κοινωνικούς δείκτες».

19. Η με αριθμό 873/12-5-2025 επίκαιρη ερώτηση του Βουλευτή Βοιωτίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Γεωργίου Μουλκιώτη προς τον Υπουργό Εθνικής Οικονομίας και Οικονομικώνμε θέμα: «Άμεση ανάγκη εκκαθάρισης του πρώην Οργανισμού Κωπαΐδας».

20. Η με αριθμό 880/12-5-2025 επίκαιρη ερώτηση του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστάσιου Νικολαΐδη προς τον Υπουργό Υποδομών και Μεταφορώνμε θέμα: «Νέα σημαντική καθυστέρηση ολοκλήρωσης του τμήματος Κρηνίδες - Σταυρός του οδικού άξονα Δράμα – Καβάλα».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3182/7-2-2025 ερώτηση της Βουλευτού Φλώρινας της Κ.Ο. «ΝΕΑ ΑΡΙΣΤΕΡΑ» κ. Θεοπίστης Πέρκα προς τον Υπουργό Περιβάλλοντος και Ενέργειαςμε θέμα: «Ποιο είναι το όφελος για τους καταναλωτές από την αύξηση των εξαγωγών ηλεκτρικής ενέργειας που έχει παραχθεί από ορυκτό αέριο;».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων, η κ. Χριστίνα Τσάκωνα, μας ενημερώνει ότι σήμερα θα συζητηθούν: η υπ. αριθμ. 865/9-5-2025 επίκαιρη ερώτηση που θα απαντηθεί από την Υφυπουργό Εξωτερικών κ. Αλεξάνδρα Παπαδοπούλου, οι υπ. αριθμ. 856/6-5-2025 και 889/12-5-2025 επίκαιρες ερωτήσεις που θα απαντηθούν από τον Υφυπουργό Προστασίας του Πολίτη κ. Ιωάννη Λαμπρόπουλου και υπ. αριθμ. 875/12-5-2025 επίκαιρη ερώτηση που θα απαντηθεί από την Υφυπουργό Εργασίας και Κοινωνικής Ασφάλισης κ. Άννα Ευθυμίου.

Ξεκινάμε με την τρίτη με αριθμό 865/9-5-2025 επίκαιρη ερώτηση πρώτου κύκλου της Βουλευτού Αχαΐας της Κ.Ο. «ΝΕΑ ΑΡΙΣΤΕΡΑ» κ. Αθανασίας Αναγνωστοπούλου προς τον Υπουργό Εξωτερικών με θέμα: «Το Ισραήλ βομβάρδισε διεθνή ανθρωπιστική αποστολή σε διεθνή ύδατα».

Κυρία Αναγνωστοπούλου, έχετε τον λόγο για την πρωτολογία σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Σας ευχαριστώ, κύριε Πρόεδρε. Καλημέρα.

Κυρία Υφυπουργέ, στις 2 Μαΐου διεθνής ανθρωπιστική βοήθεια με την ονομασία «Στόλος της Ελευθερίας» χτυπήθηκε από μη επανδρωμένα drones σε διεθνή ύδατα, ανοιχτά της Μάλτας. Η αποστολή μετέφερε ανθρωπιστική βοήθεια στη Γάζα, η οποία όπως γνωρίζετε είναι αποκλεισμένη και εκτός από το θάνατο οι κάτοικοί της και μικρά παιδιά είναι σε καθεστώς λιμοκτονίας.

Ο κ. Τάκης Πολίτης, Καθηγητής του Πανεπιστημίου Θεσσαλίας, συμμετείχε στην αποστολή. Ήταν αυτός, όπως και ο δημοσιογράφος του INFOWAR Άρης Χατζηστεφάνου, που πληροφόρησαν αμέσως για το τι έγινε. Σε διεθνή ύδατα λοιπόν δύο μη επανδρωμένα αεροσκάφη του Ισραήλ, όχι μόνο δεν επέτρεψαν, αλλά έθεσαν σε άμεσο κίνδυνο τη ζωή των ανθρώπων που επέβαιναν και συγκροτούσαν την αποστολή.

Ζητάμε ως Νέα Αριστερά και ρωτάμε τι έκανε η Κυβέρνησή μας για μια τέτοια τρομοκρατική ενέργεια θα την έλεγα, γιατί παραβιάζει κάθε κανόνα πολέμου, κάθε διεθνή κανόνα, να χτυπιούνται αποστολές, να πλήττονται αποστολές σε διεθνή ύδατα.

Δεύτερον, τι έχει κάνει η Κυβέρνησή μας για να σταματήσει αυτό το αποτρόπαιο έγκλημα, τη γενοκτονία που συντελείται στη Γάζα;

Τρίτον, τι κάνει η Κυβέρνησή μας, τι προτίθεται να κάνει, όχι μόνο για να σταματήσει, αλλά να σταματήσει κάθε συνεργασία με ένα κράτος που συμπεριφέρεται έτσι; Και άλλωστε ο κ. Νετανιάχου έχει κριθεί ως εγκληματίας πολέμου από το Διεθνές Ποινικό Δικαστήριο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Αναγνωστοπούλου.

Κυρία Υπουργέ, έχετε τον λόγο για την απάντησή σας.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Ευχαριστώ πολύ.

Η Ελλάδα ακολουθεί μια ενεργό πολιτική, τόσο στο πλαίσιο των Ηνωμένων Εθνών όσο και σε σειρά διεθνών επαφών, για να διασφαλιστεί το διεθνές δίκαιο, ο σεβασμός των ανθρωπίνων δικαιωμάτων και οι πρόνοιες του διεθνούς ανθρωπιστικού δικαίου. Η χώρα μας έχει προβάλει με κάθε ευκαιρία, διμερώς και σε πολυμερές πλαίσιο, την ανάγκη προστασίας των αμάχων σύμφωνα με το διεθνές ανθρωπιστικό δίκαιο και την ανάγκη αντιμετώπισης της δεινής ανθρωπιστικής κατάστασης στη Γάζα.

Στηρίζουμε ενεργά το τρίπτυχο των αρχών της θητείας μας ως μη μονίμου μέλους του Συμβουλίου Ασφαλείας των Ηνωμένων Εθνών, διάλογος-δημοκρατία-διπλωματία, καθώς και τα ψηφίσματα που υποστηρίζουν την εντολή της UNRWA και απαιτούν κατάπαυση του πυρός στη Γάζα.

Η Ελλάδα αντιτίθεται στον εκτοπισμό των Παλαιστινίων από τη Γάζα, τόσο για ανθρωπιστικούς και νομικούς λόγους -είναι πάρα πολύ σημαντικοί- αλλά και επειδή κάτι τέτοιο θα εγκυμονούσε κινδύνους για την περιφερειακή ασφάλεια.

Υποστηρίζουμε το σχέδιο που παρουσίασε η Αίγυπτος για την ανοικοδόμηση και τον σχεδιασμό της επόμενης ημέρας στη Γάζα, χωρίς εκτοπισμό των Παλαιστινίων. Στο ζήτημα αυτό αναφέρθηκε ο Πρωθυπουργός κατά την πρόσφατη συνάντησή του με τον Αιγύπτιο πρόεδρο. Είμαστε έτοιμοι να συμμετάσχουμε στη διαδικασία αυτή.

Έχουμε όμως παράλληλα επανειλημμένα δηλώσει και σημειώσει ότι θα πρέπει να διασφαλιστεί ότι η Χαμάς δεν θα έχει ρόλο στη Γάζα και δεν θα είναι σε θέση να απειλήσει το Ισραήλ, προκειμένου να επιτευχθεί η ειρήνευση στην περιοχή. Η Ελλάδα έχει από την πρώτη στιγμή διαχωρίσει τη Χαμάς από τον παλαιστινιακό λαό και έχει συνεισφέρει επανειλημμένα στην ανακούφιση των πληγέντων.

Έχει επίσης τονίσει με κάθε ευκαιρία ότι πρέπει να ξεκινήσει άμεσα η πολιτική διαδικασία και να διαμορφωθεί ένας πολιτικός ορίζοντας για τους Παλαιστινίους με στόχο τη λύση των δύο κρατών.

Η Ελλάδα διαδραμάτισε πρωταγωνιστικό ρόλο και συνεχίζει να διαδραματίζει εντός της Ευρωπαϊκής Ένωσης για την ενίσχυση της παλαιστινιακής αρχής με ένα πακέτο ενίσχυσης 1,8 δισεκατομμυρίων ευρώ για την περίοδο 2020 – 2025 ή 2020 - 2027.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κυρία Υπουργέ.

Ορίστε, κυρία Αναγνωστοπούλου, έχετε τον λόγο για τη δευτερολογία σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κυρία Υφυπουργέ, αυτή τη στιγμή που μιλάμε εμείς εδώ, στη Γάζα λιμοκτονούν μικρά παιδιά μπροστά στα μάτια της λεγόμενης Δύσης, η οποία στέκει αδιάφορη. Αυτό είναι μια ηθική ήττα. Είναι μια ηθική ήττα και για τη χώρα μας αλλά και για σύσσωμη την πολιτισμένη Δύση. Πηγαίνουν διεθνείς αποστολές και ξέρετε ότι υπάρχει εμπάργκο σε οποιαδήποτε ανθρωπιστική βοήθεια. Δεν μπορούμε να μιλάμε για την επόμενη μέρα, ενώ η παρούσα μέρα είναι ένας εφιάλτης τρομακτικός, για τον οποίο, θέλουμε δεν θέλουμε, θα λογοδοτήσουμε όλοι στην ιστορία. Εμείς μπορεί να μην ζούμε, αλλά θα λογοδοτήσουν οι επόμενες γενιές.

Αυτή τη στιγμή που σκοτώνονται τόσοι άνθρωποι, που οι νεκροί έχουν ξεπεράσει τους εξήντα τρεις χιλιάδες και βλέπουμε συνέχεια φωτογραφίες με παιδιά, τα οποία λιμοκτονούν, τι κάνουμε; Η χώρα μας εξακολουθεί να συνεργάζεται με το Ισραήλ; Αν δεν πιεστεί το Ισραήλ και η χώρα μας εξακολουθήσει να το στηρίζει και να μην πατάει πόδι -η δικιά μας χώρα- και σε επίπεδο Ευρωπαϊκής Ένωσης και να σταματήσει κάθε συνεργασία, πώς θα σταματήσει αυτό το κακό; Πώς θα σταματήσει αν δεν αισθανθεί το Ισραήλ πιεσμένο από κάπου; Σας λέω ότι υφιστάμεθα ηθική ήττα τεραστίων διαστάσεων.

Εγώ θέλω να ρωτήσω συγκεκριμένα: Το Υπουργείο μας επικοινώνησε με τον κ. Τάκη Πολίτη; Είναι ένας ακαδημαϊκός, ο οποίος συμμετείχε στην αποστολή. Ξέρουμε πόσοι άλλοι Έλληνες συμμετείχαν; Όχι ότι έχει σημασία, γιατί ήταν και άλλοι άνθρωποι από πολλά κράτη και της Ευρώπης και διεθνώς. Ήταν πάνω από ογδόντα άνθρωποι. Τι διαβήματα κάναμε;

Κινδυνεύουμε πια, δεν υπάρχει ασφάλεια πουθενά. Αν αύριο το Ισραήλ αποφασίσει ότι εγώ που κινούμαι στο Αιγαίο είμαι επικίνδυνη, μπορεί να μου ρίξει κάτι με drone. Διότι εδώ έχουμε παραβίαση κάθε κανόνα.

Λοιπόν, εμείς ζητάμε καθαρά και ξάστερα: Η χώρα μας πρέπει να συμβάλει στο να σταματήσει η οποιαδήποτε συνεργασία με έναν εγκληματία πολέμου, τον Νετανιάχου, που οδηγεί σε αυτή την κατάσταση πληθυσμούς, όπως είναι οι Παλαιστίνιοι στη Γάζα.

Γι’ αυτό σας λέω, το να μιλάμε για την επόμενη μέρα είναι απολύτως άτοπο όταν έχουμε την παρούσα μέρα που είναι τόσο μα τόσο δυσοίωνη. Είδατε ότι τετρακόσιοι καλλιτέχνες στο Φεστιβάλ των Καννών ύψωσαν ανάστημα. Πρέπει να μιλήσουμε, τουλάχιστον να μιλήσουμε! Αυτή η σιωπή έχει καταντήσει συνενοχή. Μάλιστα, δεν θα πω ότι έχει καταντήσει, θα πω ότι είναι συνενοχή! Πρέπει να μιλήσουμε! Είναι ντροπή για εμάς να βλέπουμε τον Πρωθυπουργό να αγκαλιάζεται με τον κ. Νετανιάχου, όπως και τον Κύπριο Πρόεδρο, αλλά αυτό δεν είναι θέμα να το σχολιάσω εδώ. Είναι ντροπή να αγκαλιάζονται με τον Νετανιάχου. Τι δεν καταλαβαίνουμε πια;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):**  Ορίστε, κυρία Υπουργέ, έχετε τον λόγο για τη δευτερολογία σας.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Ειδικότερα για την επαφή με τον κ. Πολίτη, αμέσως μόλις πληροφορηθήκαμε το περιστατικό, η Πρεσβεία μας στη Μάλτα ήρθε σε επαφή και με τις αρχές της Μάλτας και με τους ενδιαφερόμενους, κατ’ αρχάς ώστε να είμαστε σίγουροι ότι είναι όλοι καλά στην υγεία τους, ότι δεν υπάρχουν θύματα. Ναι, έχουμε έρθει σε επαφή.

Όσον αφορά την ανθρωπιστική κατάσταση στη Γάζα, βεβαίως αποτελεί έναν λόγο ιδιαίτερης ανησυχίας για όλους μας. Όπως είπα, η Ελλάδα έχει από την πρώτη στιγμή διαχωρίσει τη Χαμάς από τον παλαιστινιακό λαό και έχει συνεισφέρει επανειλημμένα στην ανακούφιση των πληγέντων. Η Ελλάδα έχει σταθεί σταθερά υπέρ της ακώλυτης παροχής ανθρωπιστικής βοήθειας στη Γάζα και έχει στείλει ανθρωπιστική βοήθεια είτε διμερώς είτε μέσω διεθνών οργανισμών.

Το 2024 παρείχαμε συνεισφορές στην UNRWA 120.000 ευρώ, στον Παγκόσμιο Οργανισμό Υγείας 200.000 ευρώ και στη UNICEF για τα παιδιά της Παλαιστίνης. Συμμετείχαμε επίσης και στην ιορδανική πρωτοβουλία μεταφοράς ανθρωπιστικής βοήθειας στη Γάζα από αέρος. Με πρωτοβουλία του Υπουργείου Εξωτερικών και σε συντονισμό με τα αρμόδια Υπουργεία και υπηρεσίες, υποδεχθήκαμε τραυματισμένα παιδιά και συνοδούς τους από τη Γάζα, τα οποία ήδη βρίσκονται στη χώρα μας και νοσηλεύονται σε ελληνικά νοσηλευτικά ιδρύματα.

Αξιοποιώντας τον ρόλο μας στα Ηνωμένα Έθνη στοχεύσαμε στην προστασία των ευάλωτων ομάδων από συγκρούσεις, όπως τα παιδιά. Η προστασία των παιδιών στις ένοπλες συρράξεις αποτελεί άλλωστε έναν εκ των έξι πυλώνων της θητείας μας στο Συμβούλιο Ασφαλείας.

Η χώρα μας συμμετείχε ενεργά σε όλες τις συνεδριάσεις του Συμβουλίου Ασφαλείας για την ανθρωπιστική κατάσταση στη Γάζα, τους ισραηλινούς εποικισμούς, την απώλεια στελεχών ανθρωπιστικών οργανώσεων στη Γάζα, την κατάσταση στα κατεχόμενα παλαιστινιακά εδάφη, την κατάσταση στη Μέση Ανατολή και το παλαιστινιακό ζήτημα. Σε όλες αυτές τις συνεδριάσεις καταστήσαμε σαφή τη θέση και προσήλωσή μας στην εφαρμογή και στον σεβασμό του διεθνούς ανθρωπιστικού δικαίου.

Η μεγαλύτερη, όμως, συνεισφορά που μπορεί να έχει η χώρα μας είναι η άρση της αιτίας των ανθρωπιστικών κρίσεων και των προκλήσεων στο διεθνές δίκαιο, δηλαδή η αποκατάσταση της ειρήνης και να υπάρχει μία μακροπρόθεσμη προοπτική για τον παλαιστινιακό λαό. Στην κατεύθυνση αυτή η Κυβέρνηση και το Υπουργείο Εξωτερικών ενεργούν αδιάκοπα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Προχωράμε στη δεύτερη για σήμερα επίκαιρη ερώτηση στην οποία, όπως ήδη προανέφερα, θα απαντήσει η Υφυπουργός Εργασίας και Κοινωνικής Ασφάλισης κ. Άννα Ευθυμίου. Είναι η δεύτερη με αριθμό 875/12-5-2025 επίκαιρη ερώτηση πρώτου κύκλου του Βουλευτή Αιτωλοακαρνανίας της Κοινοβουλευτικής Ομάδας «Κομμουνιστικό Κόμμα Ελλάδος» κ. Νικόλαου Παπαναστάση προς την Υπουργό Εργασίας και Κοινωνικής Ασφάλισης με θέμα: «Αποδοχή γνωματεύσεων Ανωτάτων Υγειονομικών Επιτροπών των Ενόπλων Δυνάμεων από τον e-ΕΦΚΑ».

Ορίστε, κύριε Παπαναστάση, έχετε τον λόγο για την πρωτολογία σας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Κυρία Υπουργέ, υπάρχει μία άρνηση του ηλεκτρονικού Εθνικού Φορέα Κοινωνικής Ασφάλισης, του e-ΕΦΚΑ, να δέχεται από τις ή τους συζύγους ατόμων με αναπηρία στρατιωτικών -στη στρατιωτική ορολογία τους λένε «ειδικών καταστάσεων»- πιστοποιήσεις για συνταξιοδότηση όχι μόνο από τις Υγειονομικές Επιτροπές του Κέντρου Πιστοποίησης Αναπηρίας αλλά και από τις Ανώτατες Υγειονομικές Επιτροπές των Ενόπλων Δυνάμεων των κλάδων Στρατού Ξηράς, Πολεμικού Ναυτικού και Πολεμικής Αεροπορίας.

Το Κομμουνιστικό Κόμμα Ελλάδας ήδη έχει αναδείξει αυτό το θέμα με την υπ’ αριθμόν 697 του Σεπτεμβρίου 2024 κοινοβουλευτική ερώτηση που ήδη έχει καταθέσει. Παρ’ όλα αυτά, οι άνθρωποι αυτοί συνεχίζουν να βρίσκονται απέναντι σε μια κυβερνητική διγλωσσία, ένα αρκετά σύνηθες φαινόμενο σε συναφή θέματα.

Το Υπουργείο Εθνικής Άμυνας με την απάντηση που είχε δώσει στην προαναφερθείσα ερώτηση, προφανώς αποδεχόμενο την ύπαρξη του προβλήματος, ενημέρωσε ότι βρίσκεται σε διαρκή επικοινωνία με τους συναρμόδιους φορείς των Υπουργείων, προκειμένου να ολοκληρωθούν ανεμπόδιστα, όπως είχε δηλώσει τότε, όλες οι απαιτούμενες ενέργειες.

Κατά την άποψή μας, πέταξε το «μπαλάκι» στο Υπουργείο Εργασίας και Κοινωνικής Ασφάλισης, για να αποφύγει την «καυτή πατάτα». Δεν είναι η πρώτη φορά που συμβαίνει αυτό.

Μετά από αυτά σας ρωτάμε, κυρία Υπουργέ:

Τι μέτρα προτίθεται να πάρει άμεσα η Κυβέρνηση, προκειμένου ο e-ΕΦΚΑ να δέχεται από τις ή τους συζύγους εν αποστρατεία αναπήρων στρατιωτικών και ειδικά πριν την 1η Νοεμβρίου 2014 για συνταξιοδότηση, σύμφωνα με την ισχύουσα νομοθεσία, την πιστοποίηση που έχει εκδοθεί από τις Ανώτατες Υγειονομικές Επιτροπές των Ενόπλων Δυνάμεων;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Κυρία Υπουργέ, έχετε τον λόγο για την απάντησή σας.

**ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κύριε Παπαναστάση, θέλω καταρχάς να επισημάνω πως η συζήτηση που κάνουμε σήμερα και το θέμα της επίκαιρης ερώτησής σας είναι ένα ευαίσθητο κοινωνικό θέμα, για το οποίο όλοι έχουμε και κατανόηση και βαθιά ενσυναίσθηση.

Όμως, δεν είναι ένα θέμα απλό και νομίζω ότι και εσείς το αντιλαμβάνεστε. Τα ΚΕΠΑ δημιουργήθηκαν με σκοπό την εξασφάλιση της ενιαίας υγειονομικής κρίσης όσον αφορά στον καθορισμό του βαθμού αναπηρίας των ασφαλισμένων όλων των ασφαλιστικών φορέων, συμπεριλαμβανομένων και του Δημοσίου. Γι’ αυτό, άλλωστε, παράλληλα με τη δημιουργία του καταργήθηκαν από 1 Σεπτεμβρίου του 2011 όλες οι άλλες επιτροπές που λειτουργούσαν σε φορείς του Δημοσίου. Εξαίρεση από τα παραπάνω αποτελούν οι Ανώτατες Υγειονομικές Επιτροπές του Στρατού, του Ναυτικού, της Αεροπορίας και της Ελληνικής Αστυνομίας.

Επιπρόσθετα, με τα άρθρα 102 και 103 του ν. 4961/2022 δημιουργήθηκε το πληροφοριακό σύστημα, επί δικής μας δηλαδή διακυβέρνησης, Εθνική Πύλη Αναπηρίας. Σε αυτές τις διατάξεις προβλέπεται ότι κάθε αίτημα για συνταξιοδοτικές παροχές για τα άτομα με αναπηρία εξετάζεται μόνο μετά την ολοκλήρωση σαφώς της διαδικασίας πιστοποίησης της αναπηρίας. Η υγειονομική κρίση γίνεται από τις υγειονομικές επιτροπές που υπάγονται στα ΚΕΠΑ, μέσω της ψηφιακής διαδικασίας της Εθνικής Πύλης Αναπηρίας.

Επίσης, με το άρθρο 112 του ίδιου νόμου καταργήθηκε από 15 Σεπτεμβρίου του 2022 και εντεύθεν κάθε διάταξη -γενική, ειδική- που είναι αντίθετη με τις προβλέψεις του νόμου αυτού. Επομένως, η αξιολόγηση της αναπηρίας γίνεται από τον φορέα στον οποίο υπάγεται ο ασφαλισμένος που ζητά κάθε φορά την παροχή κατ’ εφαρμογή της αντίστοιχης νομοθεσίας.

Στις περιπτώσεις συνταξιοδότησης συγγενικών προσώπων ατόμων με αναπηρία που είναι ασφαλισμένα στον ΕΦΚΑ, αρμόδιες να γνωματεύουν για την αναπηρία είναι οι Υγειονομικές Επιτροπές των ΚΕΠΑ. Αντιθέτως, οι αρμόδιες Υγειονομικές Επιτροπές των Ενόπλων Δυνάμεων εξακολουθούν να λειτουργούν, προκειμένου να κρίνουν τους εν ενεργεία στρατιωτικούς για το διάστημα που είναι στελέχη των Ενόπλων Δυνάμεων.

Σημειώνουμε ότι τόσο τα ΚΕΠΑ όσο και οι Υγειονομικές Επιτροπές των Ενόπλων Δυνάμεων εφαρμόζουν πλέον τον ενιαίο πίνακα προσδιορισμού ποσοστών αναπηρίας. Ωστόσο, κατά τα λοιπά, η λειτουργία τους διέπεται από διαφορετικό θεσμικό πλαίσιο και εξυπηρετούν διαφορετικούς σκοπούς.

Για παράδειγμα -το γνωρίζετε και εσείς- συνήθως, η κρίση από Υγειονομικές Επιτροπές των Ενόπλων Δυνάμεων γίνεται επ’ αόριστον, χωρίς επανεκτιμήσεις, δεδομένου ότι η χορήγηση σύνταξης σε αυτές τις περιπτώσεις προϋποθέτει λύση της δημοσιοϋπαλληλικής σχέσης. Επιπλέον, ορισμένες παλαιότερες γνωματεύσεις ενδέχεται να μη συμπεριλαμβάνουν όλες τις πληροφορίες -ιατρικής φύσεως, ασφαλιστικής φύσεως- που πλέον απαιτούνται από τη νομοθεσία του ΕΦΚΑ. Έχουμε, λοιπόν, εδώ ένα ζήτημα αρμοδιότητας και ένα ζήτημα θεσμικό, τα οποία πρέπει να εξεταστούν.

Επειδή, όπως είπα -και τελειώνω- αντιμετωπίζουμε με ιδιαίτερη ενσυναίσθηση τα ζητήματα που αφορούν τα άτομα με αναπηρία και στο πλαίσιο της εθνικής στρατηγικής των δικαιωμάτων των ατόμων με αναπηρία, που είναι μια εμβληματική μεταρρύθμιση που είναι δυναμική και συνεχώς εξελισσόμενη, για το θέμα της αναγνώρισης των γνωμάτευσης αυτών από τον ΕΦΚΑ ήδη εξετάζεται στο πλαίσιο λειτουργίας της ομάδας εργασίας που έχει συσταθεί στο Υπουργείο Εργασίας και Κοινωνικής Ασφάλισης η θέσπιση νέων ενιαίων κανόνων για τις συντάξεις και παροχές αναπηρίας του e-ΕΦΚΑ. Είμαστε σε αναμονή του σχετικού πορίσματος.

Έτσι, η Κυβέρνηση της Νέας Δημοκρατίας έχει δείξει στην πράξη ότι αναζητά λύσεις πραγματικά για την αποτελεσματική στήριξη των ατόμων με αναπηρία και των οικογενειών τους. Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κύριε Παπαναστάση, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ.

Κυρία Υπουργέ, παρακολούθησα την απάντησή σας. Η Νέα Δημοκρατία σίγουρα αναζητά λύσεις. Αποτέλεσμα, όμως, δεν φαίνεται προς αυτούς τους ανθρώπους οι οποίοι ενδιαφέρονται, γιατί ουσιαστικά αποφεύγεται η απάντηση στην ουσία του προβλήματος.

Απαντά η Κυβέρνηση -και το αναφέρατε και εσείς- ότι ο e-ΕΦΚΑ και η Υπηρεσία Συντάξεων κάνουν αυτά που προβλέπουν οι διατάξεις και οι εγκύκλιοι. Επισημάνθηκε η λειτουργία της Εθνικής Πύλης Αναπηρίας, που υποτίθεται ότι ήρθε για να επιλύσει τυχόν δυσλειτουργία, αφού η ψηφιοποίηση θα έτρεχε πιο γρήγορα αυτές τις διαδικασίες.

Το Κομμουνιστικό Κόμμα Ελλάδας, με βάση έγγραφο του Σωματείου Οικογενειών Ενόπλων Δυνάμεων, αναδεικνύει και σήμερα με αυτή την ερώτηση ότι ο e-ΕΦΚΑ συνεχίζει να μη δέχεται αποφάσεις πιστοποίησης της αναπηρίας παρελθόντων ετών αναπήρων εν αποστρατεία, συνταξιούχων στρατιωτικών δηλαδή. Είναι αποφάσεις που εκδόθηκαν από τις Ανώτατες Υγειονομικές Επιτροπές των Ενόπλων Δυνάμεων, φέροντας σε απόγνωση τις ή τους συζύγους τους στην προσπάθειά τους να αποκτήσουν σύνταξη, σύμφωνα με την υπάρχουσα νομοθεσία, που η ίδια η Κυβέρνηση επικαλείται.

Οι στρατιωτικοί εν ενεργεία και εν αποστρατεία, σύμφωνα πάντα με την υπάρχουσα νομοθεσία, υπάγονται για τη διάγνωση της μορφής και του ποσοστού αναπηρίας τους στις Ανώτατες Υγειονομικές Επιτροπές. Οι γνωματεύσεις αυτές είναι απόλυτα ισοδύναμες με αυτές των Κέντρων Πιστοποίησης Αναπηρίας. Είναι ξεκάθαρο αυτό. Η έκδοσή τους γίνεται με τον νέο ενιαίο κανονισμό πιστοποίησης αναπηρίας με προσδιοριζόμενο το ποσοστό αναπηρίας και γίνονται υποχρεωτικά δεκτές και είναι δεσμευτικές για όλους τους ασφαλιστικούς φορείς και υπηρεσίες του δημοσίου και νομικών προσώπων δημοσίου δικαίου. Οι γνωματεύσεις αυτές χρησιμοποιούνται για κάθε χρήση, ανεξάρτητα από την αιτία της έκδοσής τους, όπως για συνταξιοδοτικές, επιδοματικές, οικονομικές και κοινωνικές παροχές, συμπεριλαμβανομένου και του άρθρου 37 του ν. 3996/2011, που αφορά τη συνταξιοδότηση γονέων, συζύγων και αδελφών αναπήρων. Τις αναγνωρίζουν -αναφέρομαι στις γνωματεύσεις πάντα- τα Υπουργεία Οικονομικών, Ψηφιακής Διακυβέρνησης, Κοινωνικής Συνοχής και Οικογένειας, ακόμη και το Υπουργείο Εργασίας με τις κατά καιρούς εκδοθείσες διατάξεις, πλην όμως του ΕΦΚΑ. Από το Υπουργείο Εργασίας έχει ανακοινωθεί επίσημα ότι επίκειται κατάθεση μίνι ασφαλιστικού νομοσχεδίου, που θα συμπεριλαμβάνει και διατάξεις που θα αποκαθιστούν και αδικίες του παρελθόντος.

Όλα αυτά τώρα τα αναφέρω γιατί η μη λύση αυτής της κατάφωρης αδικίας που συντελείται σε βάρος των στελεχών που βρίσκονται σε ενέργεια και σε αποστρατεία των Ενόπλων Δυνάμεων τούς οδηγεί κυριολεκτικά σε μια απελπιστική κατάσταση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μερικά δευτερόλεπτα, κύριε Πρόεδρε, θα χρειαστώ, αν είναι δυνατόν.

Επιπλέον, είναι πραγματικά προκλητικό να μην τηρείται η υπάρχουσα σύμβαση των Ηνωμένων Εθνών για τα δικαιώματα των ατόμων με αναπηρίες. Όλα αυτά προβλέπονται σε αυτήν. Η σύμβαση αυτή είναι κυρωμένη από την Ελλάδα με τον ν. 4074/2012. Έστω και τώρα πρέπει να υπάρξει διάταξη ώστε ο ΕΦΚΑ να αποδέχεται υποχρεωτικά όλες τις υπάρχουσες πιστοποιήσεις αναπηρίας που έχουν εκδοθεί από τις ανώτατες στρατιωτικές υγειονομικές επιτροπές, προκειμένου οι δικαιούχοι να απολαμβάνουν τις προβλέψεις που υπάρχουν στην κείμενη νομοθεσία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Ορίστε, κυρία Υπουργέ, έχετε τον λόγο για την απάντησή σας.

**ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Κύριε Παπαναστάση, πραγματικά άκουσα με μεγάλη προσοχή τα επιχειρήματά σας, όπως επίσης διάβασα και με ιδιαίτερη επιμέλεια το έγγραφο που μας έστειλε και εμάς το Σωματείο Οικογενειών Ενόπλων Δυνάμεων.

Επιμένω ότι το θέμα δεν είναι τόσο απλό. Απαιτεί προσοχή. Για ποιο λόγο το λέω αυτό; Συν όσους ανέφερα στην πρωτολογία μου. Η δυνατότητα των ατόμων με αναπηρία να συνταξιοδοτούνται, σύμφωνα με το άρθρο 37 του ν. 3996/2011, είναι μια δυνατότητα που προβλέπεται κατ’ εξαίρεση των γενικών διατάξεων, είναι ειδικού δικαίου και έχει θεσπιστεί ακριβώς με στόχο τη στήριξη και προστασία των ατόμων με αναπηρία και των οικογενειών τους. Ακριβώς, λοιπόν, επειδή πρόκειται για μια εξαιρετική δυνατότητα οφείλουμε να διασφαλίζουμε την τήρηση του πλαισίου αυτού αντιλαμβάνεστε για λόγους ισονομίας.

Στο πλαίσιο, λοιπόν, αυτό η απαιτούμενη υγειονομική κρίση οφείλεται να γίνεται έχοντας υπ’ όψιν τη νομοθεσία που διέπει τη συνταξιοδοτική παροχή, εν προκειμένω τη νομοθεσία του ΕΦΚΑ. Από την άλλη, προκειμένου, όπως είπαμε για στρατιωτικούς, η αξιολόγηση από τις ανώτατες αντιστοίχως υγειονομικές επιτροπές γίνεται για την εφαρμογή της συνταξιοδοτικής νομοθεσίας του δημοσίου, καθώς και του δημοσιοϋπαλληλικού δικαίου.

Υπάρχουν, λοιπόν, όπως είπα, διαφοροποιήσεις. Οι διαφοροποιήσεις είναι και επί της διαδικασίας και επί της ουσίας, αλλά σαφώς οφείλουμε αυτές να τις λάβουμε υπ’ όψιν για την εξεύρεση λύσης.

Σε κάθε περίπτωση, βέβαια, εδώ θα ήθελα να κάνω μια παρένθεση και να τονίσω ότι η Κυβέρνηση λαμβάνει συστηματικά μέριμνα για τη στήριξη των στελεχών των Ενόπλων Δυνάμεων. Ήδη την προηγούμενη εβδομάδα θεσπίστηκε νόμος στη Βουλή, ο ν. 5195/2025, που ρυθμίζει υγειονομικά θέματα των Ενόπλων Δυνάμεων με ευεργετικές διατάξεις και ιδίως σε οικογένειες ατόμων με αναπηρία.

Μεταξύ άλλων αναφέρω ότι στον νόμο αυτό υπάρχει ρύθμιση για την οποία πλέον θα γίνονται δεκτές και οι γνωματεύσεις των ΚΕΠΑ στο πλαίσιο της εκτίμησης των στρατευσίμων από τη στρατολογία, κάτι που δεν συνέβαινε μέχρι τώρα.

Επίσης, είναι σημαντικό ότι στο Ψηφιακό Μητρώο Ατόμων με Αναπηρία, που είναι υποσύστημα της Εθνικής Πύλης Αναπηρίας, καταγράφονται πλέον όλα τα άτομα που διαθέτουν πιστοποίηση αναπηρίας που έχει εκδοθεί τόσο από τα ΚΕΠΑ όσο και από τις ανώτατες υγειονομικές επιτροπές του Στρατού, Ναυτικού, Αεροπορίας, Ελληνικής Αστυνομίας και Πυροσβεστικού Σώματος.

Βέβαια και είναι εύλογο ότι η καταγραφή στο Ψηφιακό Μητρώο Ατόμων με Αναπηρία δεν θίγει την ισχύ πιστοποιήσεων αναπηρίας που έχουν ήδη χορηγηθεί και εκεί υπάρχει αυτό που είπαμε, αυτό το ζήτημα ουσίας και διαδικασίας. Αλλά βλέπετε ότι γίνονται διαρκώς κινήσεις για την ευρύτερη ενιαιοποίηση της διαδικασίας αξιολόγησης της αναπηρίας, με σκοπό ακριβώς τη μείωση της ταλαιπωρίας των ατόμων με αναπηρία και των οικογενειών τους.

Σας διαβεβαιώ λοιπόν ότι συναισθάνομαι απόλυτα αυτό το ανθρώπινο σκέλος που δεν είναι μόνο ανθρώπινο, έχει και βαθύ κοινωνικό αποτύπωμα.

Ως Υπουργείο Εργασίας υπάρχει η πολιτική βούληση να διερευνηθεί σε βάθος πώς μπορούν να αντιμετωπιστούν αυτές οι δυσχέρειες που σας ανέφερα και γι’ αυτό περιμένουμε τις προτάσεις της ομάδας εργασίας για την ενοποίηση του ενιαίου κανονισμού αναπηρίας, για να μπορέσει να ενοποιηθεί. Ήδη συνεδρίασε και αυτή τη εβδομάδα και πραγματικά –και με δική μου προτεραιοποίηση- θα επιβλέπουμε αυτές τις συνεδριάσεις να γίνονται τακτικά, ώστε να λυθούν σε βάθος αυτού του είδους τα θέματα και να δοθεί μια πρόσφορη λύση που προφανώς διασφαλίζει την ισονομία, από την άλλη όμως δημιουργεί ένα πλαίσιο στήριξης ακόμα ευρύτερο και πιο έντονο των ατόμων με αναπηρία.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε, κυρία Υπουργέ.

Στις επόμενες δύο επίκαιρες ερωτήσεις, όπως προανέφερα, θα απαντήσει ο Υφυπουργός Προστασίας του Πολίτη ο κ. Ιωάννης Λαμπρόπουλος.

Ξεκινάμε με την πρώτη με αριθμό 856/6-5-2025 επίκαιρη ερώτηση πρώτου κύκλου του Βουλευτή Αργολίδας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Γεωργίου Γαβρήλου προς τον Υπουργό Προστασίας του Πολίτη με θέμα: «Τραγικές ελλείψεις σε προσωπικό στην Αστυνομική Διεύθυνση Αργολίδας».

Ορίστε, κύριε Γαβρήλο, έχετε το λόγο για την πρωτολογία σας.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, επανέρχομαι για πολλοστή φορά, με μέσο κοινοβουλευτικού ελέγχου είτε αναφορές είτε ερωτήσεις που έχω κάνει, με τη σημερινή μας επίκαιρη ερώτηση για το μεγάλο πρόβλημα της υποστελέχωσης της Αστυνομικής Διεύθυνσης Αργολίδας. Και επανέρχομαι με μία επίκαιρη ερώτηση στη βάση της αναφοράς και επιστολής που έχει αποστείλει προς το Υπουργείο σας η Ένωση Αστυνομικών Υπαλλήλων Αργολίδας, κρούοντας τον κώδωνα του κινδύνου και για την προστασία των ίδιων των αστυνομικών αλλά και της τοπικής κοινωνίας, όσον αφορά την ασφάλεια και την προστασία της.

Το 2024 φάνηκε να μετακινούνται γύρω στους τριάντα άνδρες και γυναίκες από την Αστυνομική Διεύθυνση Αργολίδας, για να καλύψετε κενά της Αττικής. Και ασφαλώς αυτό γίνεται στη βάση μιας επικοινωνιακής πολιτικής την οποία διαχειρίζεστε τα τελευταία χρόνια και όχι απάντησης στα προβλήματα των τοπικών κοινωνιών και στην αναζήτηση ασφάλειας και προστασίας της ελληνικής κοινωνίας.

Φέτος έχουμε μια μετακίνηση πενήντα έξι αστυνομικών –ανδρών και γυναικών- προς την Αττική, την ίδια στιγμή που υπάρχει ένα κενό σε οργανικές θέσεις γύρω στα σαράντα άτομα και βέβαια μια μικρή εγκληματικότητα και παραβατικότητα που καταγράφεται και στα πινάκια του Πρωτοδικείου Πλημμελειοδικών Ναυπλίου να είναι αυξανόμενη, παρά τις προσπάθειες –και γι’ αυτό είναι γεμάτα τα πινάκια- της Αστυνομικής Διεύθυνσης Αργολίδας και του προσωπικού της.

Όμως, η γεωγραφία, η ανθρωπογεωγραφία, η επισκεψιμότητα του Νομού καθ’ όλη τη διάρκεια του έτους –πολύ περισσότερο το καλοκαίρι- δημιουργεί αυτές τις ανάγκες στελέχωσης ενός δυναμικού, που φαίνεται ότι υπολείπεται κατά πολύ τα τελευταία χρόνια, για να καλύψει τις ανάγκες ασφάλειας και προστασίας της τοπικής κοινωνίας.

Ήδη τους τελευταίους μήνες μετά από σοβαρά συμβάντα που είχαμε μετακινήθηκαν αστυνομικοί υπάλληλοι της ομάδας ΟΠΚΕ στην Αργολίδα. Αυτή τη στιγμή έχει φύγει ένα μέρος αυτών των δυνάμεων, προκειμένου ασφαλώς να συνεπικουρούν το στελεχιακό δυναμικό και τις προσπάθειες που κάνει στην Αργολίδα.

Ήδη εξαγγείλατε και ένα νέο Τμήμα στη Νέα Κίο και ο προβληματισμός, βέβαια, αυξάνεται και για την Ένωση Αστυνομικών Υπαλλήλων και για την τοπική κοινωνία για το πώς θα στελεχωθεί αυτό το νέο Τμήμα που εξαγγείλατε. Αυτή τη στιγμή γίνονται περιπολίες τις βραδινές ώρες ελλιπείς, δεν μπορούν να καλυφθούν τα κενά λόγω έλλειψης οδηγών. Αν απαιτείται ένα δεύτερο εποχούμενο περιπολικό, μία δύναμη εποχούμενη, δεν μπορεί να καλυφθεί αυτή η ανάγκη, διότι δεν υπάρχει επαρκές προσωπικό και έτσι πολλά συμβάντα, δυστυχώς, παρά την καταπόνηση του αστυνομικού δυναμικού δεν μπορούν να αντιμετωπιστούν. Ακόμη και τα αστυνομικά τμήματα έχουν πολλά προβλήματα στο να διεκπεραιώσουν υποθέσεις.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, την πρωτολογία σας, έχετε μιλήσει τον διπλάσιο χρόνο.

**ΓΕΩΡΓΙΟΣ ΓΑΒΡΗΛΟΣ:** Ακόμη και ο αξιωματικός υπηρεσίας αναγκάζεται να διεκπεραιώνει πολλές υποχρεώσεις άλλες πέραν των καθηκόντων που ορίζονται από τη θέση του.

Πάνω σε αυτά τα μεγάλα ζητήματα που έχουν προκύψει, κύριε Υπουργέ -και πραγματικά καταλαβαίνω την αγωνία των αστυνομικών υπαλλήλων της Αργολίδας- σας ρωτάμε τι προτίθεστε να κάνετε προκειμένου να στηρίξετε τους αστυνομικούς υπαλλήλους του νομού, αλλά και να αντιμετωπίσετε τα προβλήματα που έχουν να κάνουν με την ασφάλεια και την προστασία των πολιτών της Αργολίδας.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε Βουλευτά, για εμάς, για την Κυβέρνηση, για την ηγεσία της Αστυνομίας, για την πολιτική ηγεσία του Υπουργείου, για όλους μας η ασφάλεια των πολιτών είναι το μέγιστο αγαθό και προς αυτήν την κατεύθυνση δουλεύουμε, πασχίζουμε τα στελέχη της Αστυνομίας, η ηγεσία της Αστυνομίας, η πολιτική ηγεσία του Υπουργείου. Όπου διαπιστώνονται προβλήματα, όπου διαπιστώνονται αρρυθμίες, κενά, ελλείψεις η ηγεσία της Αστυνομίας σε συνεργασία πάντοτε και με εντολές και με παραινέσεις και με συζήτηση με την πολιτική ηγεσία κοιτάζουμε να βρίσκουμε πάντα την καλύτερη λύση, πάντα τη χρυσή τομή και νομίζω ότι σε μεγάλο βαθμό το πετυχαίνουμε.

Και θα σας δώσω στοιχεία στη δευτερολογία μου και στη συνέχεια της πρωτολογίας με τα οποία θα αποδείξουμε ως πολιτική ηγεσία του Υπουργείου αυτά που σήμερα και τώρα σας αναφέρω. Στη διάθεση, λοιπόν, της Αστυνομίας Αργολίδας με τις κανονικές μεταθέσεις έχουν προκηρυχθεί δεκαέξι θέσεις. Ήδη η Διεύθυνση ενισχύεται με δύο ισχυρές, πολύ καλά επανδρωμένες και οργανωμένες ομάδες πρόληψης και καταστολής της εγκληματικότητας. Το ποσοστό κάλυψης των οργανικών θέσεων αστυνομικών στην Αργολίδα ανέρχεται σε ποσοστό 87,58%. Δεν είναι σε άλλες διευθύνσεις τόσο υψηλό. Μακάρι και προσπαθούμε να γίνει!

Συγκεκριμένα, το Αστυνομικό Τμήμα Ερμιονίδας, που αποτελεί και τουριστικό προορισμό της Αργολίδας, έχει ενισχυθεί τελευταία με πέντε αστυνομικούς από τις 12-5-2025 έως τις 31-10-2025 και έχουν επίσης διατεθεί σε αυτό από τις 25-4-2025 δεκαπέντε δόκιμοι αστυφύλακες.

Ο Υπουργός Προστασίας του Πολίτη επισκέφθηκε την Αργολίδα στις 22-11-2024 και ανακοίνωσε σημαντικές αποφάσεις για την Αργολίδα, την ίδρυση Τμήματος Αστυνομικών Επιχειρήσεων με έδρα τη Νέα Κίο, όπου θα υπηρετούν τριάντα αστυνομικοί -έχει ήδη αναλάβει η ηγεσία της Αστυνομίας την πορεία και την οργάνωση του Τμήματος αυτού- τη δημιουργία Ενιαίου Τμήματος Δίωξης και Εξιχνίασης Εγκλημάτων Αργολίδας, τον ορισμό αξιωματικού συνδέσμου με τη Διεύθυνση Αντιμετώπισης Οργανωμένου Εγκλήματος, την εκπόνηση σχεδίου εξάρθρωσης οργανωμένων εγκληματικών ομάδων.

Βρίσκεται ήδη σε επεξεργασία και είναι στο τελικό στάδιο το προεδρικό διάταγμα για τις υπηρεσίες που εξήγγειλε ο Υπουργός ότι θα δημιουργηθούν στην περιοχή σας. Είμαστε, λοιπόν, σε καλό δρόμο.

Κύριε Πρόεδρε, θα συνεχίσω στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ, κύριε Υπουργέ.

Ορίστε, κύριε Γαβρήλο, έχετε τον λόγο για τη δευτερολογία σας.

**ΓΕΩΡΓΙΟΣ ΓΑΒΡΗΛΟΣ:** Κύριε Υπουργέ, πολύ φοβάμαι ότι δεν ακούσατε και τα νούμερα που ανέφερα τα οποία δεν μπορούν να αμφισβητηθούν, γιατί είναι νούμερα από την Ένωση Αστυνομικών Υπαλλήλων Αργολίδας. Αυτή τη στιγμή φαίνεται ότι στην Αργολίδα όσον αφορά τις οργανικές θέσεις υπάρχει ένα υποστελεχωμένα δυναμικό κατά 50% περίπου. Αναφερθήκατε στις δεκαέξι νέες θέσεις μεταθέσεων που θα έχουμε στον νομό, όταν από τις τριάντα τέσσερις θέσεις μετακινούμενων πέρυσι, αυτές οι θέσεις φέτος αυξήθηκαν σε πενήντα. Άρα, φέτος δεν έχουμε πετύχει τίποτα και μάλιστα υπολειπόμαστε σε σχέση με το 2024.

Και βέβαια, αυτό αποτυπώνεται και στις βάρδιες όλων των τμημάτων. Μάλιστα, ιδιαίτερα όσον αφορά στην περιοχή Άργους-Ναυπλίου και στα χωριά με τη συγκεκριμένη ανθρωπογεωγραφία που υπάρχει εκεί, γνωρίζετε ότι τα κενά δεν μπορούν να καλυφθούν και είναι πολυτέλεια για την Αστυνομική Διεύθυνση Αργολίδας να έχει επαρκή στελέχωση και έλεγχο σε αυτά τα χωριά, επαναλαμβάνω κυρίως του Κάμπου της Αργολίδας, μεταξύ Άργους και Ναυπλίου.

Εξαγγείλατε χωρίς κανένα σχέδιο το νέο τμήμα στη Νέα Κίο. Σας ρωτάω, λοιπόν, το εξής: Η στελέχωσή του θα γίνει με μεταθέσεις ή θα πάρετε το υπάρχον προσωπικό του νομού και θα το μετακινήσετε από τη μία υπηρεσία στην άλλη και στην προκειμένη περίπτωση στο καινούργιο τμήμα της Νέας Κίου; Αυτό είναι κάτι πολύ σημαντικό. Προσέξτε στον σχεδιασμό σας να έχουμε νέες μεταθέσεις, διότι φαίνεται ότι δεν υπάρχει κανένας σχεδιασμός. Έχετε βάλει ήδη την τοπική κοινωνία να συγκρούεται για το αν θα επιλέξει την ασφάλεια μεταξύ ασφάλειας και πολιτισμού, κάτι που γνωρίζετε πολύ καλά, λόγω του προβλήματος που έχετε δημιουργήσει όσον αφορά τον χώρο που θα στεγάσει αυτή την υπηρεσία. Έρχεται ο δήμος και το Υπουργείο και ζητούν έναν χώρο στον οποίο είναι εγκατεστημένος για πενήντα ολόκληρα χρόνια ο Πολιτιστικός Σύλλογος της Νέας Κίου με μεγάλη προσφορά στην ευρύτερη περιοχή της Αργολίδας και του ζητάτε να φύγει από αυτό τον χώρο, προκειμένου να εγκατασταθεί εκεί το νέο τμήμα της Νέας Κίου. Πολύ φοβάμαι ότι το ίδιο θα κάνετε και με το προσωπικό. Χωρίς κανέναν σχεδιασμό εξαγγέλλετε πράγματα μόνο για επικοινωνιακούς λόγους.

Με αυτές τις επισημάνσεις ζητώ πραγματικά για μία ακόμη φορά να αντιμετωπίσετε το μεγάλο πρόβλημα υποστελέχωσης της Αστυνομικής Διεύθυνσης Αργολίδας.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ευχαριστώ πολύ, κύριε Πρόεδρε.

Κύριε Βουλευτά μου, θέλω να σας πω το εξής: Εγώ σας έδωσα νούμερα και σας είπα ότι η επάνδρωση είναι 87%, είναι δηλαδή ψηλά. Όπως είπα, πάντα υπάρχουν προβλήματα τα οποία και σπεύδουμε να αντιμετωπίσουμε.

Όσον αφορά την Κίο, το καινούργιο είναι πάρα πολύ σημαντικό, κάτι που δεν πρέπει να φοβάστε, όπως και δεν πρέπει να το αμφισβητείτε. Υπάρχει σχεδιασμός και το προεδρικό διάταγμα σε εξέλιξη. Η ηγεσία της Αστυνομίας σχεδιάζει, έχει λάβει πρόνοια και θα το δείτε πώς θα λειτουργεί. Είναι μια ισχυρή μονάδα που θα λειτουργήσει στην Αργολίδα και θα λύσει προβλήματα, θα πατάξει το έγκλημα σε μια ευαίσθητη περιοχή. Συμφωνούμε και το δεχόμαστε.

Επιτρέψτε μου, όμως, να δώσω και στοιχεία γι’ αυτή την Αστυνομία που λέτε και για την αστυνόμευση για την οποία λέτε, όπως σημείωσα, ότι είναι σε τραγική κατάσταση. Οι ομάδες πρόληψης και καταστολής εγκληματικότητας, οι ομάδες δίκυκλης αστυνόμευσης, οι ομάδες ελέγχου και πρόληψης τροχαίων ατυχημάτων και οι υπόλοιπες υπηρεσίες έχουν συγκροτήσει εβδομήντα πέντε συνεργεία ελέγχου και πραγματοποίησαν δύο χιλιάδες εννιακόσιες εξήντα τρεις περιπολίες μέσα στο πρώτο τετράμηνο. Επαναλαμβάνω, δύο χιλιάδες εννιακόσιες εξήντα τρεις περιπολίες!

Το πρώτο τετράμηνο, λοιπόν, του 2025, στην Αργολίδα πραγματοποιήθηκαν είκοσι τέσσερις χιλιάδες εξακόσιοι εβδομήντα πέντε έλεγχοι οχημάτων! Διαπιστώθηκαν τρεις χιλιάδες επτακόσιες ενενήντα πέντε παραβάσεις του Κώδικα Κυκλοφορίας. Έγιναν διακόσιες εβδομήντα έξι ακινητοποιήσεις οχημάτων. Διενεργήθηκαν σαράντα δύο χιλιάδες τριακόσιοι εβδομήντα δύο έλεγχοι ατόμων και έγιναν χίλιες επτακόσιες δύο προσαγωγές και επτακόσιες δύο συλλήψεις.

Θα σας πω τι έχουμε στην Αργολίδα το πρώτο τρίμηνο του 2025, συγκριτικά με το πρώτο τρίμηνο του 2024. Προσέξτε τα νούμερα. Είναι υπεύθυνα νούμερα της Αστυνομικής Διεύθυνσης. Δεν μπορεί να τα αμφισβητήσει κανένας. Εσάς μπορεί να μη σας πληροφόρησε σωστά αυτός που σας τα έδωσε τα στοιχεία. Όμως, αυτά τα στοιχεία είναι έγκυρα και μπορούμε να σας τα δώσουμε και στα χέρια. Έχουμε, λοιπόν, μείωση των κλοπών και των διαρρήξεων 18,33%, μείωση κλοπών τροχοφόρων 43,48%, μείωση αδικημάτων περί ναρκωτικών 43,24%, μείωση αδικημάτων περί όπλων 60,47%.

**ΓΕΩΡΓΙΟΣ ΓΑΒΡΗΛΟΣ:** Λόγω της μείωσης προσωπικού.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Να προσθέσω ότι από 1η Απριλίου ως 11 Μαΐου του 2025 πραγματοποιήθηκαν στην Αργολίδα έξι στοχευμένες μεγάλες αστυνομικές επιχειρήσεις, οι οποίες ενισχύουν ακόμη περισσότερο το αίσθημα ασφαλείας.

Όλα αυτά τα νούμερα που σας έδωσα και όλη αυτή η δραστηριότητα γίνεται με πολλή προσπάθεια, με μεγάλο σχεδιασμό, με θυσίες, με κούραση, με δυσκολίες. Γίνεται όμως –και σας έδωσα νούμερα- μια πολύ-πολύ μεγάλη προσπάθεια. Μην αδικούμε, λοιπόν, ούτε την Αστυνομία για την προσπάθεια, μην αδικούμε ούτε την πολιτική ηγεσία. Κυρίως, όμως, μην αδικούμε την Αστυνομία.

**ΓΕΩΡΓΙΟΣ ΓΑΒΡΗΛΟΣ:** Εμείς στηρίζουμε την Αστυνομία.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Να μην την αδικούμε. Να ακούμε, να συζητάμε, να λέμε, αλλά υπάρχει ένα τεράστιο έργο που μιλάει.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Συνεχίζουμε με την τελευταία για σήμερα επίκαιρη ερώτηση και είναι η τέταρτη με αριθμό 889/12-5-2025 επίκαιρη ερώτηση πρώτου κύκλου της Βουλευτού Α΄ Ανατολικής Αττικής της Κ.Ο. «ΠΛΕΥΣΗ ΕΛΕΥΘΕΡΙΑΣ» κυρίας Ελένης Καραγεωργοπούλου προς τον Υπουργό Προστασίας του Πολίτη με θέμα: «Η απαγόρευση συμμετοχής του πρώην διευθυντή του σχολείου φυλακών ανηλίκων Αυλώνας, Πέτρου Δαμιανού, σε ετήσιο εκπαιδευτικό πρόγραμμα».

Ορίστε, κυρία Καραγεωργοπούλου, έχετε τον λόγο για την πρωτολογία σας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ.

Κύριε Υφυπουργέ, «Ο δάσκαλος ρίχνει σπόρους και δεν ξέρει αν και πότε θα φυτρώσουν. Οφείλει, όμως, να τους ρίχνει». Αυτό είναι το μότο ζωής του δασκάλου Πέτρου Δαμιανού, του πρώην Διευθυντή του Σχολείου των Φυλακών Ανηλίκων Αυλώνα, που μας θύμιζε και μας θυμίζει ακόμα τι σημαίνει να είσαι δάσκαλος. Μιλάμε για μια εμβληματική μορφή της εκπαίδευσης που δίδαξε την κοινωνία ολόκληρη και ενέπνευσε την κοινωνία για το πώς πρέπει να στέκεται δίπλα στους νέους ανθρώπους που αποζητούν την επανένταξή τους στην κοινωνία, αφού για κάποιο λόγο βρέθηκαν έγκλειστοι στις φυλακές, μέσα από το δικαίωμά τους στην εκπαίδευση.

Η ερώτηση, λοιπόν, αφορά στο γεγονός ότι στις 9-5-2025 το Συμβούλιο Φυλακής Αυλώνα απαγόρευσε στον πρώην Διευθυντή του Σχολείου Πέτρο Δαμιανό, τον δάσκαλο, την είσοδό του στο Κατάστημα Κράτησης Νέων στερώντας του τη δυνατότητα να συμμετάσχει σε εκπαιδευτικό πρόγραμμα μαθητών της φυλακής με φοιτητές του μεταπτυχιακού προγράμματος εγκληματολογίας του Παντείου Πανεπιστημίου. Το εν λόγω εκπαιδευτικό πρόγραμμα συνδιαμορφώθηκε προ πολλών ετών με πρωτοβουλίες και ενέργειες του δασκάλου Πέτρου Δαμιανού, η προσφορά του οποίου στην ανάπτυξη των δράσεων του σχολείου και στη σύνδεσή του με την ακαδημαϊκή κοινότητα ήταν καθοριστική και αναγνωρισμένη.

Ο δάσκαλος Πέτρος Δαμιανός ενέπνευσε επί σειρά ετών νέους που βρέθηκαν έγκλειστοι στις φυλακές, ώστε να αποκτήσουν πολύτιμα εφόδια και να αναπληρώσουν την προσωρινή στέρηση της ελευθερίας με την ελευθερία που τους δίνει η γνώση.

Με δεδομένο ότι η απόφαση στέρησης εισόδου του Πέτρου Δαμιανού στο εκπαιδευτικό πρόγραμμα των φυλακών φέρεται να βασίζεται στο ότι δεν τεκμηριώθηκε η αναγκαιότητα της παρουσίας και συμμετοχής του παρά τη σχετική πρόσκληση των διοργανωτών, της νυν διευθύντριας του σχολείου κυρίας Πέππα και της καθηγήτριας του Τμήματος Εγκληματολογίας του Παντείου Πανεπιστημίου κυρίας Ζαραφωνίτου, με δεδομένο ότι τα ανωτέρω συνιστούν αδικαιολόγητη παρέμβαση του Υπουργείου Προστασίας του Πολίτη στην εκπαιδευτική διαδικασία του σχολείου των φυλακών Αυλώνα, ερωτάσθε:

Είναι ενήμερη η ηγεσία του Υπουργείου για την απόφαση παρέμβασης πρακτικά του Συμβουλίου των Φυλακών στην εκπαιδευτική δραστηριότητα των μαθητών με την απαγόρευση εισόδου στις φυλακές ανηλίκων Αυλώνα του πρώην διευθυντή του σχολείου Πέτρου Δαμιανού σε εκπαιδευτική διαδικασία, παρά τις προσκλήσεις των εκπαιδευτικών-διοργανωτών;

Σχετίζεται η απόφαση αυτή με τη δημόσια στήριξη του δασκάλου Πέτρου Δαμιανού προς τον παλιό μαθητή του, προσωρινώς κρατούμενο, Νίκο Ρωμανό; Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):**

Ευχαριστώ, κύριε Πρόεδρε.

Κυρία Καραγεωργοπούλου, τιμάμε την προσφορά του κ. Δαμιανού. Είναι συνταξιούχος από πέρυσι. Τιμάμε την προσφορά του. Εγώ δεν τον έχω γνωρίσει προσωπικά. Πληροφορήθηκα ότι πράγματι έχει δουλέψει, έχει δώσει ένα μέρος της ζωής του, έχει προσφέρει.

Θέλω να σημειώσω όμως κάτι. Σύμφωνα με τον Σωφρονιστικό Κώδικα η διαδικασία για την είσοδο σε ένα σωφρονιστικό κατάστημα έχει ως εξής: Υποβάλλεται αίτημα από τον φορέα, εν προκειμένω τα πανεπιστήμια, που επιθυμεί να πραγματοποιήσει την επίσκεψη ή εκπαιδευτική δράση στο χώρο των σωφρονιστικών καταστημάτων. Υποβάλλεται λοιπόν η αίτηση και το Συμβούλιο της Φυλακής προτείνει την έγκριση ή την απόρριψη της επίσκεψης, δράσης. Το αίτημα εγκρίνεται ή απορρίπτεται με απόφαση του αρμόδιου οργάνου της Γενικής Γραμματείας της Αντεγκληματικής Πολιτικής. Προτείνει και εγκρίνεται μετά.

Στην προκειμένη περίπτωση λοιπόν -εδώ είναι η ουσία του θέματος, του προβλήματος που προέκυψε- το Συμβούλιο Φυλακής του ειδικού σωφρονιστικού καταστήματος των νέων στην Αυλώνα στις 10 Απριλίου πρότεινε την έγκριση εκπαιδευτικών επισκέψεων στο σχολείο του καταστήματος από το μεταπτυχιακό πρόγραμμα του Παντείου Πανεπιστημίου για τις 9 Μαΐου 2025 και από το μεταπτυχιακό πρόγραμμα του Εθνικού Καποδιστριακού Πανεπιστημίου Αθηνών για τις 12 Μαΐου του 2025.

Στην επίσκεψη στις 9 Μαΐου 2025 ημέρα Παρασκευή, το Πάντειο Πανεπιστήμιο δεν είχε συμπεριλάβει το όνομα του κ. Δαμιανού στη λίστα επισκεπτών που έστειλε. Και γι’ αυτόν τον λόγο το Συμβούλιο Φυλακής του καταστήματος δεν ενέκρινε την είσοδό του. Ωστόσο, στην επίσκεψη στις 12 Μαΐου του 2025 το ΕΚΠΑ, το Καποδιστριακό, είχε συμπεριλάβει το όνομα του κ. Δαμιανού στη λίστα επισκεπτών που έστειλε και εγκρίθηκε η είσοδός του από το Συμβούλιο Φυλακής. Το Πάντειο δεν τον είχε συμπεριλάβει στη λίστα. Το ΕΚΠΑ τον είχε συμπεριλάβει. Δεν πήγε την Παρασκευή, πήγε τη Δευτέρα. Δεν τον είχε συμπεριλάβει το Πάντειο Πανεπιστήμιο. Παρομοίως, τις ίδιες μέρες συνέβη και με άλλη που ενδιαφερόταν.

Δεν υπήρχε λοιπόν κανένα πρόβλημα. Και σας παρακαλώ μην το συσχετίζεται με καμιά υπόθεση Ρωμανού ή την οποιαδήποτε θέση είχε εκφράσει για τον κρατούμενο Ρωμανό.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Ορίστε, κυρία Καραγεωργοπούλου, έχετε τον λόγο για τη δευτερολογία σας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υφυπουργέ, καταλαβαίνω ότι για μια τυπική παράλειψη ένας άνθρωπος με τέτοια προσφορά και τέτοια εμβληματική παρουσία στον χώρο της εκπαίδευσης που συνδέεται με την ανήλικη παραβατικότητα τελικά ομολογείται ότι στοχοποιήθηκε και δεν ήταν εφικτό από το Συμβούλιο Φυλακών που έχει απόλυτη γνώση του τι σημαίνει ο συγκεκριμένος άνθρωπος με την προσφορά του, δεν μπόρεσε να ξεπεράσει το τυπικό της παράλειψης.

Το θεωρώ αδιανόητο και μια δικαιολογία που δεν απαντά στην ουσία του ερωτήματος να θεωρείτε ότι το Συμβούλιο Φυλακών δεν μπόρεσε να ξεπεράσει την τυπική ενδεχομένως παράλειψη, αν είναι έτσι, του ονόματος του δασκάλου.

Να θυμίσω ότι στις 19/3 ο Πέτρος Δαμιανός στην αίθουσα Δικηγορικού Συλλόγου Αθηνών, στην εκδήλωση που διοργάνωσε η Επιτροπή Αλληλεγγύης για τον Νίκο Ρωμανό, είχε υπενθυμίσει την πορεία του Νίκου Ρωμανού από την εκτέλεση που συνέβη μπροστά στα μάτια του του φίλου του Αλέξανδρου Γρηγορόπουλου στις 6 Δεκεμβρίου 2008 ως τη σύλληψή του, τον βασανισμό του για την υπόθεση του Βελβεντού, τη φυλάκιση, τη σκληρή απεργία πείνας το 2014 του Νίκου Ρωμανού για να του επιτραπεί να σπουδάσει.

Είχε υπερασπιστεί τον μαθητή του, όπως υπερασπίζεται το κάθε παιδί για το δικαίωμά του στην εκπαίδευση, αυτό που η Γενική Γραμματεία Αντεγκληματικής Πολιτικής που υπερασπίζεστε έχει δώσει στοιχεία ότι έχει υπερτριπλασιαστεί ο αριθμός έγκλειστων ανηλίκων στις φυλακές της Κασσαβέτειας και το μεγαλύτερο ποσοστό των μαθητών εν είδει τιμωρίας αυτήν τη στιγμή στερούνται του δικαιώματος της εκπαίδευσης.

Ο Πέτρος Δαμιανός έδωσε το παράδειγμα, αρχής γενομένης από το 1997, όταν επισκέφτηκε τις φυλακές του Αυλώνα μαζί με μαθητές του για να μοιράσει δώρα στους κρατουμένους και εκεί τα χέρια των μαθητών από τα κελιά, των ανήλικων μαθητών, προέβαλαν όχι για να πάρουν τα δώρα, κύριε Υφυπουργέ, αλλά για να τύχουν της προσοχής και για να τους χαιρετήσουν. Αυτή ήταν μια βουβή ικεσία των ανήλικων κρατουμένων που είχαν δικαίωμα στη γνώση.

Αυτόν τον σπόρο, αυτό το μήνυμα ο δάσκαλος το έλαβε, το μεταλαμπάδευσε σε άλλους συναδέλφους του και μια κοινότητα εκπαιδευτικών είδαν τα αποπαίδια της κοινωνίας που δεν προέβησαν σε μια παραβατική συμπεριφορά χωρίς λόγο και αιτία, συνέβη γιατί η ίδια η κοινωνία τα προετοίμασε γι’ αυτό και είναι παιδιά όλων μας τα παιδιά που είναι έγκλειστα στις φυλακές, οποιεσδήποτε φυλακές της χώρας μας. Είναι παιδιά της κοινωνίας, παιδιά της πολιτείας που οφείλει να συντρέξει, οφείλει να τα συνδράμει, οφείλει να τα προετοιμάσει πραγματικά για την είσοδό τους ξανά στην κοινωνία.

Δεν τα τιμωρούμε τα παιδιά, τα εκπαιδεύουμε. Και το δικαίωμα στη γνώση, το δικαίωμα στην ελευθερία του λόγου είναι δικαίωμα που δεν θα στερήσετε ούτε εσείς με τις μεθοδεύσεις σας που προτάσσετε το δόγμα «νόμος και τάξη» όπου δει, προκειμένου να εμφανιστείτε αποφασισμένοι ηρωικά για να δικαιολογήσετε τα αδικαιολόγητα με ακραίες πολιτικές αυταρχοποίησης, αυστηροποίησης που δεν ταιριάζουν, δεν συνάδουν σε κανένα κράτος δικαίου, σε καμία δημοκρατία.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία Καραγεωργοπούλου, μαθήματα δημοκρατίας και κράτους δικαίου αυτή η Κυβέρνηση και αυτή η παράταξη δεν παίρνει από κανέναν. Απολαμβάνουμε -το είπα και προχθές- την καλύτερη δημοκρατία και αυτό είναι επίτευγμα και έπαινος για όλα τα κόμματα, για όλες τις πολιτικές παρατάξεις. Ας αφήσουμε λοιπόν τις ακρότητες, τις εξαλλοσύνες του πολιτικού λόγου, να περιοριστούμε. Εγώ σας απάντησα λοιπόν και ήμουν σαφής και το επαναλαμβάνω. Αναγκάζομαι να επαναλάβω.

Δεν προτάθηκε από το Πάντειο. Απευθυνθείτε στο Πάντειο και ζητήστε εξηγήσεις. Τη Δευτέρα, στην επόμενη επίσκεψη που έγινε, είχε προταθεί από το ΕΚΠΑ. Δεν του απαγόρευσε κανένας. Το ίδιο Συμβούλιο Φυλακής. Κατά συνέπεια, δεν έχουν βάρος αυτά που λέτε. Δεν στέκει αυτό που λέτε για τον Ρωμανό και για οτιδήποτε άλλο.

Tον Ρωμανό έχει αναλάβει η δικαιοσύνη. Η δικαιοσύνη θα κρίνει αν είναι ένοχος ή αν είναι αθώος. Ας αφήσουμε τη φιλολογία την επιπλέον.

Σας τονίζω, δεν τον πρότεινε το Πάντειο, δεν μπορούσε να μπει. Τον πρότεινε το ΕΚΠΑ, μπήκε και δεν μέτρησε το τι δηλώσεις είχε κάνει για τον Ρωμανό σε προγενέστερο χρόνο. Σας παρακαλώ λοιπόν, δεν χρειάζεται και δεν χρειαζόταν και τόσο μεγάλος θόρυβος. Γνωρίζουμε την προσφορά του, τιμάμε, αλλά υπάρχουν και τυπικές διαδικασίες που προβλέπονται από τον Σωφρονιστικό Κώδικα.

Εγώ δράττομαι της ευκαιρίας με τη σημερινή συζήτηση να πω ότι στα σωφρονιστικά μας καταστήματα γίνεται τα τελευταία χρόνια μια πολύ μεγάλη προσπάθεια και είναι η ενίσχυση των εκπαιδευτικών δομών. Αυτό λοιπόν αποδεικνύεται από το γεγονός ότι το σχολικό έτος 2024-2025 διπλασιάστηκαν τα δημοτικά σχολεία από δέκα σε είκοσι σε σχέση με το προηγούμενο σχολικό έτος και αυξήθηκαν κατά είκοσι πέντε οι εκπαιδευτικές δομές σε όλα τα σωφρονιστικά καταστήματα. Αυτή τη στιγμή λειτουργούν εκπαιδευτικές δομές σε είκοσι έξι από τα τριάντα πέντε σωφρονιστικά μας καταστήματα σε συνεργασία με το Υπουργείο Παιδείας.

Προχωράμε, μεγαλώνουμε, αυξάνουμε, δουλεύουμε για την απεξάρτηση. Χθες ήμασταν όλη την ημέρα, και εγώ και ο Γενικός Γραμματέας, στο σωφρονιστικό κατάστημα του Κορυδαλλού. Συζητήσαμε με τους διευθυντές, με τους εργαζόμενους, με κρατούμενους, με αυτούς που έχουν μπει στα προγράμματα.

Γίνεται μια σημαντική προσπάθεια και σ’ αυτήν την προσπάθεια σας θέλουμε συμπαραστάτες. Σας θέλουμε με προτάσεις και εποικοδομητικό διάλογο.

Ευχαριστώ.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Στην Κασσαβέτεια να μας πείτε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 10.02΄ λύεται η συνεδρίαση για τη Δευτέρα 19 Μαΐου 2025, με αντικείμενο εργασιών του Σώματος κοινοβουλευτικό έλεγχο: α) ώρα 13.00΄, ειδική συνεδρίαση της Ολομέλειας της Βουλής για την Ημέρα Μνήμης της Γενοκτονίας των Ελλήνων του Πόντου και β) ώρα 14.00΄, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**